Микеланджело Буонароти
С очите ви аз виждам зрака нежен…

Превод от италиански: Драгомир Петров, 1970

chitanka.info

С очите ви аз виждам зрака нежен…[0]

С очите ви аз виждам зрака нежен,

за който ослепяха ми очите;

с нозете Ви понесъл съм злините,

изпод които куцам безнадежден.

С крилете Ви летя е предел безбрежен;

с ума Ви приближавам висините —

червен и блед пред устните Ви свити,

студен под слънце, топъл в повей снежен.

У Вас са вече моите желания,

чрез мисълта Ви моята се ражда,

в дъха Ви са и моите обети.

Като луната светя с подаяния.

Но щяхме ли да гледаме със жажда

в небето, ако слънцето не свети?

[0] Въпреки отзвуците от поезията на Петрарка сонетът, вдъхновен от Кавалиери, се отличава с порив, непосредственост и оригинална образност. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.